

ประกาศองค์การบริหารส่วนตำบลยะรัง

เรื่อง หลักเกณฑ์การพิจารณาให้บุคลากรเข้ารับการฝึกอบรม

.............................................

ภายใต้แผนพัฒนาบุคลากร องค์การบริหารส่วนตำบลยะรัง (ประจำปี พ.ศ.2564 - 2566) การพัฒนาบุคลากรองค์การบริหารส่วนตำบลยะรัง คำนึงถึงการสร้างกำลังคนในการปฏิบัติราชการอย่างมีคุณภาพ ทั้งในด้านสมรรถนะ การบริหารผลงาน และการพิทักษ์ระบบคุณธรรม เพื่อให้บุคลากรองค์การบริหารส่วนตำบลทุกตำแหน่งมีความรู้ ในขอบเขตภารกิจหน้าที่ความรับผิดชอบเฉพาะตำแหน่ง ระเบียบแบบแผนของทางราชการ หลักเกณฑ์และวิธีการปฏิบัติราชการ ตลอดจนความประพฤติปฏิบัติตนให้เหมาะสมสำหรับตำแหน่ง และบรรลุผลสัมฤทธิ์ของทางราชการ เป็นพนักงานส่วนตำบลที่ดีที่มีคุณธรรม โดยได้กำหนดหลักสูตรพัฒนาในหลากหลายมิติ

เพื่อให้การพิจารณาบุคลากรองค์การบริหารส่วนตำบลยะรัง เข้ารับการฝึกอบรมในหลักสูตรต่างๆตามแผนพัฒนาบุคลากร (ประจำปี พ.ศ. 2564-2566) การฝึกอบรมของสถาบันพัฒนาบุคลากรท้องถิ่น และหน่วยงานอื่นๆ เป็นไปด้วยความเรียบร้อยและเหมาะสม และเป็นไปตามระเบียบกระทรวงมหาดไทยว่าด้วยค่าใช้จ่ายในการฝึกอบรม และการเข้ารับการฝึกอบรมของเจ้าหน้าที่ท้องถิ่น พ.ศ.2557 และหนังสือกระทรวงมหาดไทย ที่ มท 0808.2/ว 4952 ลงวันที่ 19 ธันวาคม 2556 เรื่อง แนวทางปฏิบัติเกี่ยวกับการเบิกค่าใช้จ่ายในการฝึกอบรม กรณีหน่วยงานอื่นเป็นผู้จัดฝึกอบรม จึงกำหนดหลักเกณฑ์ในการพิจารณาให้บุคลากรองค์การบริหารส่วนตำบลยะรัง ดังต่อไปนี้

1. คุณสมบัติผู้เข้ารับการฝึกอบรม

1.1 เป็นกลุ่มเป้าหมายที่มีคุณสมบัติตามที่โครงการ/หลักสูตรกำหนด

1.2 ไม่เคยผ่านการอบรมในโครงการ/หลักสูตรเดียวกันภายในรอบปีงบประมาณเดียวกัน

1.3 ไม่อยู่ในระหว่างการฝึกอบรมในโครงการ/หลักสูตรอื่น

1.4 มีความสนใจและประสงค์เข้ารับการฝึกอบรม

1.5 ได้รับการอนุมัติให้เข้ารับการอบรมจากผู้บังคับบัญชาตามลำดับขั้น


1.6 เป็นผู้ที่องค์การบริหารส่วนตำบลยะรังเห็นสมควรให้เข้ารับการอบรม

1.7 ในช่วงระยะเวลาการเข้ารับการอบรมจะต้องไม่ติดภารกิจราชการที่สำคัญหรือเร่งด่วนอันก่อให้เกิดความเสียหายแก่ทางราชการ

2. การสมัครเข้ารับการฝึกอบรมโดยไม่ผ่านการเห็นชอบจากผู้บังคับบัญชา หรือผู้อำนาจอนุมัติ จะถือว่าไม่ปฏิบัติตามหลักเกณฑ์ และจะไม่พิจารณาอนุญาตให้เข้ารับการฝึกอบรม แม้จะเป็นหลักสูตรซึ่งกรมส่งเสริมการปกครองท้องถิ่นเป็นผู้จัดโครงการฝึกอบรมฯ

3. ผู้เข้ารับการฝึกอบรม ต้องจัดทำรายงานผลการเข้ารับการฝึกอบรมเสนอต่อผู้บริหาร องค์การบริหารส่วนตำบลยะรัง หรือผู้มีอำนาจอนุมัติ โดยผ่านการรับรองจากผู้บังคับบัญชา ภายใน 60 วัน นับแต่วันเดินทางกลับจากการฝึกอบรมถึงสถานที่ปฏิบัติราชการ ตามระเบียบกระทรวงมหาดไทยว่าด้วยค่าใช้จ่ายในการฝึกอบรม และการเข้ารับการฝึกอบรมเจ้าหน้าที่ท้องถิ่น พ.ศ.2557 (ข้อ10) และนำความรู้ที่ได้รับไปใช้ประโยชน์ในการพัฒนาหรือเพิ่มประสิทธิภาพในการปฏิบัติงานตามอำนาจหน้าที่

ประกาศ ณ วันที่ 8 เดือนมกราคม พ.ศ.2564



(นายซูลกีฟลี เฮ็งปิยา)

นายกองค์การบริหารส่วนตำบลยะรัง